龜背戲
作者：柳宗元
朝代：唐

paragraphs: 長安新技出宮掖，喧喧初徧王侯宅。
玉盤滴瀝黃金錢，皎如文龜麗秋天。
八方定位開神卦，六甲離離齊上下。
投變轉動玄機卑，星流霞破相參差。
四分五裂勢未已，出無入有誰能知。
乍驚散漫無處所，須臾羅列已如故。
徒言萬事有盈虛，終朝一擲知勝負。
脩門象棋不復貴，魏宮妝奩世所棄。
豈如瑞質耀奇文，願持千歲壽吾君。
廟堂巾笥非余慕，錢刀兒女徒紛紛。